· НАЦРТ -
 
На основу члана 74. Закона о локалној самоуправи („Сл. гласник РС”, бр. 129/07, 83/2014 – др. закон, 101/16 – др. закон и 47/18) и члана 40. и 84. а у вези са чланом 100. Статута града Лознице („Сл. лист града Лознице”, бр. 1/19 - пречишћен текст) Скупштина града Лознице на  седници одржаној дана __________ 2019. године донела је
О Д Л У К У 
О МЕСНИМ ЗАЈЕДНИЦАМА

I  ОСНОВНЕ ОДРЕДБЕ

Предмет уређивања
Члан 1. 
Овом одлуком, у складу са Статутом града, утврђују се послови које врши месна заједница, органи и организација рада органа, начин одлучивања као и поступак избора савета и других органа месне самоуправе, заштита права у току избора и друга питања од значаја за рад месне заједнице, односно другог облика месне самоуправе.

Подручје за које се оснива месна заједница
Члан 2.

   
 Месна заједница оснива се за подручје села, насељеног  места, дела насељеног места, два или више села, односно насељеног места, градску четврт, кварт, рејон и слично ради задовољења општих потреба  и интереса становништва на подручју за  које се оснива. 

Назив месне заједнице
Члан 3.
    
Месна заједница има назив, који може имати географско, етнографско, историјско и друго обележје, као и име историјске или неке друге знамените личности.

  
Овом одлуком  утврђује се  назив месне заједнице.

     
Назив месне заједнице утврђен овом одлуком може се променити по претходно прибављеном мишљењу савета месне заједнице.   
Правни статус месне заједнице
Члан 4.
    
Месна заједница има својство правног лица у оквиру права и дужности утврђених законом, Статутом града и овом одлуком.

Представљање и заступање месне заједнице
Члан 5.

     
Председник савета месне заједнице представља и заступа месну заједницу и наредбодавац је за извршење финансијског плана.
Седиште и рачун месне заједнице
Члан 6.
    
Месна заједница има своје седиште и рачун отворен код Управе за трезор.

Печат месне заједнице
Члан 7.

    
Месна заједница има печат.
      
Печат је округлог облика са исписаним текстом ћириличким писмом: Република Србија, Град Лозница и назив месне заједнице.
Називи и подручја месних заједница
Члан 8.  

На територији града Лознице настављају са радом постојеће месне заједнице и то: Бања Ковиљача, Башчелуци, Брадић, Брезјак, Брњац, Велико Село, Воћњак, Георгије Јакшић, Горња Бадања, Горња Борина, Горњи Добрић, Горња Ковиљача, Горња Сипуља, Градилиште, Грнчара, Доња Бадања, Доњи Добрић, Доње Недељице, Драгинац, Зајача, Лешница, Јаребице, Јелав, Јошева, Клупци, Козјак, Коренита, Крајишници, Кривајица, Лешница, Липница, Липнички Шор, Милина, Ново Насеље, Ново Село, Пасковац, Плоча, Подриње, Рибарице, Руњани, Симино Брдо, Степа Степановић, Стража, Ступница, Текериш, Трбосиље, Трбушница, 4. јули Трбушница (Тополик), Тршић, Филип Кљајић, Филиповићи, Центар, Цикоте, Црногора, Чокешина и Шурице.
Празник месне заједнице
Члан 9.
Месна заједница може имати свој празник, односно дан.
Празник месне заједнице утврђује се статутом месне заједнице.

Статут месне заједнице
Члан 10.

Месна заједница има статут месне заједнице.

Статут месне заједнице доноси савет месне заједнице већином гласова од укупног броја чланова савета.

Статут месне заједнице мора бити у складу са Статутом града и овом одлуком.

Предмет уређења статута месне заједнице
Члан 11.
Статут месне заједнице  садржи   одредбе о:
1) пословима месне заједнице;
2) облицима непосредног изјашњавања грађана (збор грађана, грађанска иницијатива);
3) поступку доношења аката месне заједнице;
4) називу и седишту месне заједнице;
5) заступању месне заједнице;
6) начину стицања и располагања средствима;
7) употреби печата;
8) празнику месне заједнице;
9) обезбеђивању јавности рада органа месне заједнице;
10) сталним и повременим радним телима и

11) другим питањима од значаја за месну заједницу.
Послови месне заједнице
Члан 12.

Послови месне заједнице остварују се:
1) у области просторног и урбанистичког планирања и уређења месне заједнице;
2) у изградњи и одржавању комуналних објеката и путева;
3) у прикупљању и достављању надлежним републичким и органима града, јавним предузећима и установама  притужби на њихов рад, као и иницијатива и предлога грађана за решавање питања од њиховог заједничког интереса; 

4) у сарадњи са органима града на стварању услова за рад предшколских установа, основних школа и допунских облика образовања деце, стварању услова за социјално збрињавање старих лица и деце (помоћ и сарадња са хранитељским породицама);
5) у сарадњи са здравственим и ветеринарским установама и организацијама на стварању услова за здравствену и ветеринарску заштиту;
6) у организацији разних облика хуманитарне помоћи на свом подручју;
7) у заштити од елементарних непогода и организацији отклањања или ублажавања последица истих;
8) у образовању мировног већа и комисије за процену штете;
9) у сарадњи са удружењима грађана, невладиним организацијама и другим месним заједницама о питањима која су од интереса за грађане месне заједнице;
10) у активностима за увођење и реализацију самодоприноса; 

11) у сарадњи са органима града, државним органима, јавним предузећима и установама; 

12) у вршењу послова које јој повери град; 

13) у области културе, аматерског спорта и рекреације; 

14) у обележавању историјских датума и народних светковина;
15) у обављању и других послова утврђених законом и статутом месне заједнице.

Јавност рада месне заједнице
Члан 13.

Рад органа месне заједнице је јаван.

Јавност рада, по правилу, се обезбеђује:

1) организовањем јавних расправа у складу са законом, Статутом града и овом одлуком; 

2) истицањем на огласној табли: дневног реда, усвојених одлука и других аката, обавештења грађана о седницама савета месне заједнице, зборовима грађана и другим скуповима; 

3) правом грађана да остварују увид у записнике и акте савета месне заједнице, да присуствују седницама савета без права одлучивања;
4) сарадњом са медијима;
5) постављањем интернет презентације на којој ће објављивати обавештења, информације, одлуке, извештаје и друге акте месне заједнице, као и вести од значаја за грађане са подручја месне заједнице. 
У месним заједницама основаним за више села, односно насељених места  савет месне заједнице је дужан да обезбеди постављање огласне табле у сваком селу, односно насељеном месту.
II САВЕТ МЕСНЕ ЗАЈЕДНИЦЕ

Представнички орган

Члан 14.
У месној заједници образују се савет месне заједнице као основни представнички орган грађана на подручју месне заједнице.

Надлежност савета месне заједнице
Члан 15.


Савет месне заједнице обавља следеће послове:

1) доноси статут месне заједнице;

2) доноси финансијски план месне заједнице и програм развоја месне заједнице;

3) бира и разрешава председника и заменика председника савета месне заједнице;

4) предлаже мере за развој и унапређење комуналних и других делатности на подручју месне заједнице, даје мишљење, сугестије, предлоге, покреће иницијативе, доноси акте у складу са законом, подзаконским актима и актима града у пословима месне заједнице из члана 12. ове одлуке;
5) констатује престанак мандата члану савета месне заједнице коме је престао мандат у случајевима из члана 71. став 1. тачка 2) до 8) ове oдлуке и о томе одмах обавештава председника Скупштине града, покреће иницијативу за избор новог члана савета месне заједнице;

6) усваја једногодишњи и четворогодишњи извештај о раду;

7) доноси Пословник о раду месне заједнице и друге акте из надлежности месне заједнице;

8) врши друге послове из надлежности месне заједнице утврђене Статутом града, актом о оснивању месне заједнице или другим  прописима града.

Број чланова савета месне заједнице
Члан 16.
Број чланова савета месне заједнице одређује се према броју бирача на подручју за које је основана, тако да савет месне заједнице има:
· 5 чланова за месне заједнице до 1500 бирача;
· 7 чланова за месне заједнице од 1501 до 3000 бирача;
· 9 чланова за месне заједнице преко 3000 бирача.

Број чланова савета утврђује Изборна комисија града за спровођење избора за чланове савета месне заједнице на основу извештаја Градске управе о броју бирача на подручју месне заједнице на дан доношења одлуке о расписивању избора за савете месних заједница.

Извештај о броју бирача из става 2. овог члана сачињава Градска управа – Одељење за општу управу.

Председник и заменик председника савета месне заједнице
Члан 17.
Савет месне заједнице има председника и заменика председника.


У случају спречености председника савета месне заједнице да обавља своје послове, месну заједницу представља и заступа заменик председника савета месне заједнице  са свим овлашћењима.
Број чланова савета месне заједнице потребних за пуноважно одлучивање
Члан 18.

Савет месне заједнице пуноважно одлучује ако је на седници присутно више од половине чланова савета месне заједнице.

Одлука је донета ако се за њу изјасни више од половине присутних чланова савета месне заједнице, уколико законом, Статутом града или овом одлуком није прописана друга већина.

III ИЗБОР САВЕТА МЕСНЕ ЗАЈЕДНИЦЕ

Непосредно и тајно гласање 

Члан 19.


Избори за савет месне заједнице спроводе се по правилима непосредног и тајног гласања на основу општег и једнаког изборног права на начин и по поступку утврђеном овом одлуком.

Сваки пословно способан грађанин држављанин Републике Србије, са пребивалиштем на подручју месне заједнице чији се савет бира, који је навршио 18 година живота,  има право да бира и да буде биран у савет месне заједнице.

Остваривање изборног права
Члан 20.

Изборно право грађани остварују непосредно тајним гласањем за чланове савета месне заједнице.

Изборно право грађана утврђује бирачки одбор увидом у важећу личну карту, односно важећу путну исправу (пасош) и увидом у оверени извод из бирачког списка за месну заједницу у којој се спроводе избори. 

Мандат чланова савета месне заједнице
Члан 21.

Мандат чланова савета месне заједнице траје 4 године, односно до избора новог савета месне заједнице.

Члан савета месне заједнице коме је истекао, односно престао мандат може бити поново биран.  
Расписивање  избора
Члан 22.
Изборе за савет месне заједнице расписује председник Скупштине града.

Избор члана савета месне заједнице обавља се у месној заједници као изборној јединици.

Рокови за расписивање и време одржавања избора
Члан 23.

Изборе за чланове савета месне заједнице морају се спровести најкасније 30 дана пре краја мандата чланова савета месне заједнице којима истиче мандат. 

Од дана расписивања избора до дана одржавања избора не може протећи мање од 30 дана ни више од 45 дана.

Одлуком о расписивању избора одређује се дан одржавања избора, као и дан од када почињу да теку рокови за вршење изборних радњи.

Избори се одржавају недељом у времену од 8 до 18 часова. 
Одлука о расписивању избора се објављује у „Службеном листу града Лознице”, на огласним местима у месној заједници, а може се објавити и преко средстава јавног информисања. 
Кандидовање за члана савета месне заједнице
Члан 24.

            Кандидата за члана савета месне заједнице морају подржати својим потписом  грађани који имају изборно право и пребивалиште на подручју месне заједнице и то најмање:
· 10 грађана у месној заједници која има до 1500 бирача;
· 20 грађана у месној заједници која има од 1501 до 3000 бирача;
· 30 грађана у месној заједници која има преко 3000 бирача.
           Сваки грађанин може подржати само једног кандидата за члана савета месне заједнице чији се савет бира.
IV ОРГАНИ ЗА СПРОВОЂЕЊЕ ИЗБОРА

Органи за спровођење избора за члана савета месне заједнице

Члан 25.

Органи за спровођење избора за  чланове савета месних заједница су:

· Изборна комисија за спровођење избора за чланове савета месних заједница (у даљем тексту: Изборна комисија);
· бирачки одбор  месне заједнице (у даљем тексту: бирачки одбор);
· Другостепена изборна комисија за спровођење избора за чланове савета месних заједница (у даљем тексту: Другостепена изборна комисија).
Органи за спровођење избора су самостални и независни у раду и раде на основу закона и прописа донетих на основу закона, Статута града и одредаба ове одлуке.

За свој рад органи за спровођење избора одговарају органу који их је именовао.

Органи за спровођење избора раде у сталном саставу.

Сви органи и организације града дужни су да пружају помоћ органима за спровођење избора и да достављају податке који су им потребни за рад.
Јавност рада органа за спровођење избора
Члан 26.

Рад органа за спровођење избора јаван је. 

Лица која прате рад органа за спровођење избора дужна су да поступају у складу са правилима која прописује Изборна комисија.

Кад лица из става 2. oвог члана прекрше правила о одржавању реда на бирачком месту или на други начин ометају рад органа за спровођење избора, бирачки одбор може их удаљити и податке о томе уноси у записник о раду бирачког одбора.

Изборна комисија
Члан 27.

Изборну комисију чине председник и шест чланова које именује Скупштина града, на предлог одборничких група у Скупштини града, сразмерно броју одборника. 

Ниједна политичка странка или коалиција не може имати више од половине чланова Изборне комисије.

Изборна комисија има секретара кога именује Скупштина града и који учествује у раду Изборне комисије без права одлучивања.

Председник, чланови и секретар Изборне комисије имају заменике.

Чланови Изборне комисије именују се на период од четири године.

За председника, заменика председника, секретара и заменика секретара Изборне комисије именују се лица која морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање једном годином радног искуства у струци.

За чланове Изборне комисије и њихове заменике могу бити именована лица која имају изборно право и пребивалиште на територији града.
Изборна комисија одлучује већином од укупног броја чланова.

Надлежност Изборне комисије
Члан 28.

Изборна комисија приликом спровођења избора за чланове савета месне заједнице врши следеће послове:

1) стара се о законитости спровођења избора;
2) одређује број чланова савета месне заједнице који се бира у складу са чланом 16. ове одлуке;
3) одређује бирачка места;
4) именује чланове бирачких одбора и њихове заменике;
5) доноси Упутство о раду бирачких одбора (у даљем тексту: Упутство);
6) доноси Роковник за вршење изборних радњи у поступку спровођења избора за чланове савета месних заједница;
7) прописује обрасце и организује техничке припреме за спровођење избора;
8) утврђује да ли су пријаве кандидата сачињене и поднете у складу са овом одлуком;
9) проглашава пријаву кандидата;
10) утврђује листу кандидата за сваки савет месне заједнице;
11) утврђује облик, изглед гласачког листића, број гласачких листића за бирачка места;
12) предаје изборни материјал бирачким одборима;
13) утврђује и објављује резултате избора за чланове савета месних заједница;
14) додељује мандате изабраним члановима савета месне заједнице;
15) расписује поновне изборе наступањем случаја из члана 61. став 3. ове одлуке;
16) издаје уверење изабраном члану савета месне заједнице;
17) подноси извештај Скупштини града о спроведеним изборима за чланове савета месних заједница;
18) обавља и друге послове предвиђене овом одлуком и Упутством.
Бирачки одбор
Члан 29.

Бирачки одбор чине председник и четири члана.

Председник и чланови бирачког одбора имају заменике.

Бирачки одбор именује Изборна комисија најкасније десет дана пре дана одређеног за одржавање избора.

Председници и чланови бирачког одбора и њихови заменици могу бити лица која имају изборно право  и пребивалиште на територији града.

Председницима и члановима бирачког одбора и њиховим заменицима престаје чланство у бирачком одбору кад прихвате кандидатуру за члана савета месне заједнице, као и  именовањем за члана Изборне комисије или Другостепене изборне комисије.

Заменици чланова бирачког одбора имају иста права и одговорности као и чланови које замењују.

Право гласа у бирачком одбору има само члан, а у његовом одсуству, заменик.
Предлагање чланова бирачког одбора
Члан 30.


Председници и чланови бирачких одбора и њихови заменици  именују се на предлог одборничких група у Скупштини града  сразмерно њиховој заступљености у Скупштини града Лознице на дан расписивања избора.
Надлежност бирачког одбора
Члан 31.

Бирачки одбор непосредно спроводи гласање, обезбеђује правилност и тајност гласања, утврђује резултате гласања на бирачком месту и обавља друге послове у складу са Упутством и овом одлуком.

Бирачки одбор се стара о одржавању реда на бирачком месту за време гласања.

Ближа правила о раду бирачког одбора одређује Изборна комисија доношењем Упутства, у року од 5 дана од дана расписивања избора за чланове савета месне заједнице.

Ограничења у именовању чланова органа за спровођење избора 
Члан 32.
Исто лице не може истовремено да буде члан два бирачка одбора.

Председници и чланови и заменици чланова Изборне комисије, бирачког одбора и Другостепене изборне комисије не могу бити лица која су међусобно сродници по правој линији без обзира на степен сродства, брачни другови и лица која су у међусобном односу усвојиоца и усвојеника, односно стараоца и штићеника. 
Председници и чланови бирачког одбора и њихови заменици имају мандат само за расписане  изборе за члана савета месне заједнице.

Замена лица у бирачким одборима
  Члан 33.
            Замену лица именованих у бирачке одборе врши Изборна комисија на захтев овлашћених предлагача најкасније 48 часова пре одржавања избора.

           Изузетно Изборна комисија може извршити замену лица која су именована у састав бирачког одбора у счучају спречености, одсутности, смрти  и ограничења из члана 32. ове одлуке, најкасније на дан одржавања избора до 8 часова.

Другостепена изборна комисија
 Члан 34.

Другостeпена изборна комисија у другом степену одлучује о приговорима на решење Изборне комисије

Другостепену изборну комисију образује Скупштина града. 

У погледу утврђивања састава Другостепене изборне комисије, осим броја чланова, примењују се одредбе ове одлуке које се односе на Изборну комисију.

Другостепена изборна комисија се образује истовремено када и Изборна комисија.

Састав

Члан 35.

Другостeпену изборну комисију чине председник, четири члана и њихови заменици.

Другостепена изборна комисија има секретара и заменика кога именује Скупштина града и који учествује у раду Изборне комисије без права одлучивања.

Председник, чланови Другостепене изборне комисије и секретар као и њихови заменици, именују се на период од 4 године и могу да буду поново именовани.

Председник, најмање један члан и секретар Другостепене изборне комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање једном годином радног искуства у струци.

Другостепена изборна комисија одлучује већином од укупног броја чланова.

Стручна административна и техничка помоћ
Члан 36.

Стручну, административну и техничку помоћ при обављању послова за потребе Изборне комисије, бирачких одбора и Другостепене изборне комисије пружа Градска управа града.
V БИРАЧКА МЕСТА

Надлежност за одређивање бирачких места
Члан 37.

            Изборна комисија одређује и оглашава у „Службеном листу града Лозницe” и на огласној табли месне заједнице бирачка места на којима ће се гласати на изборима, најкасније 20 дана пре дана одржавања избора.

            Изборна комисија одређује бирачка места у сарадњи са Градском управом.

Начин одређивања бирачких места
Члан 38.

             За сваку месну заједницу одређује се једно бирачко место.
             За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

            За бирачка места се, по правилу, одређују просторије у јавној својини града, а само изузетно и просторије у приватној својини.

            Бирачко место не може да буде у објекту у власништву кандидата за члана савета месне заједнице или члана његове породице.

            Приликом одређивања бирачког места, водиће се рачуна да бирачко место буде приступачно особама са инвалидитетом.

VI ОБАВЕШТЕЊЕ О ДАНУ И ВРЕМЕНУ ОДРЖАВАЊА ИЗБОРА

Члан 39.

           Обавештење бирачима о дану и времену одржавања избора, са бројем и адресом бирачког места на коме бирач гласа, врши Градска управа истицањем обавештења на огласној табли месне заједнице и на другим местима погодним за обавештење грађана месне заједнице.

            Обавештење из става 1. овог члана врши се најкасније 5 дана пре дана одржавања избора у месној заједници.

VII ИЗБОРНИ ПОСТУПАК

Рок за подношење пријаве кандидата
Члан 40.

Кандидат за члана савета месне заједнице подноси пријаву Изборној комисији, најкасније 15 дана пре дана одређеног за одржавање избора у месној заједници.

Образац пријаве кандидата
Члан 41.
Кандидат за члана савета месне заједнице подноси: 
1) пријаву која садржи име и презиме кандидата, ЈМБГ, занимање, пребивалиште, адресу становања и потпис кандидата;
2) изјаву бирача да подржава кандидата за члана савета месне заједнице оверену у складу са законом којим се уређује овера потписа;
3) потврду о свом изборном праву и 
4) потврду о пребивалишту.

Недостаци у пријави кандидата
Члан 42.

           Када Изборна комисија утврди да пријава кандидата није поднета благовремено, донеће одлуку о одбацивању пријаве.

           Када Изборна комисија утврди да пријава кандидата садржи недостатке који онемогућују његово проглашење, донеће, у року од 24 часа од пријема пријаве кандидата, закључак којим се подносиоцу пријаве налаже да, најкасније у року од 48 часова од часа достављања закључка, отклони те недостатке. У закључку се подносиоцу пријаве указује на начин отклањања недостатака.

           Када Изборна комисија утврди да пријава кандидата садржи недостатке, односно ако утврди да недостаци нису отклоњени, или нису отклоњени у прописаном року, донеће у наредних 48 часова одлуку о одбијању проглашења кандидата.

Проглашење кандидата
Члан 43.

           Изборна комисија проглашава кандидата одмах по пријему пријаве, а најкасније у року од 24 часа од пријема пријаве.

           Одлуку о проглашењу кандидата из става 1. овог члана Изборна комисија доставља кандидату без одлагања.

           Кандидат може повући пријаву најкасније до дана утврђивања изборне листе за члана савета месне заједнице.

Изборна листа кандидата
Члан 44.

            Изборна листа кандидата за избор чланова савета месне заједнице, садржи све проглашене кандидате, са личним именима свих кандидата и подацима о години рођења, занимању и пребивалишту.

            Редослед кандидата на изборној листи кандидата утврђује се према редоследу њиховог проглашавања.

            Изборна комисија утврђује изборну листу кандидата за чланове савета месне заједнице и објављује их „Службеном листу града Лознице”, најкасније 10 дана пре дана одржавања избора.

            Изборна комисија је дужна да изборну листу кандидата за чланове савета месне заједнице објави  на огласној табли месне заједнице и на званичној интернет презентацији града.
Обустављање поступка избора 
Члан 45.

           У случају да се за изборе за чланове савета месне заједнице пријави мање кандидата, односно буде проглашено мање кандидата од броја чланова савета месне заједнице који се бира, Изборна комисија доноси одлуку о обустављању поступка избора чланова за савет месне заједнице и о томе обавештава  председника Скупштине града.
Припрема изборног материјала
Члан 46.

             Изборна комисија је дужна да за све бирачке одборе у месним заједницама благовремено припреми материјал за гласање, а нарочито потребан број гласачких листића, извод из бирачког списка, као и обрасце записника о раду и утврђивању резултата гласања.

             Гласачки  листићи штампају се на једном месту.
Примопредаја изборног материјала и уређивање бирачких места
Члан 47.
             Изборни материјал за спровођење избора обезбеђују Изборна комисија и Градска управа за сваки бирачки одбор, у складу са Упутством.
             Примопредаја изборног материјала врши се најкасније 48 часова пре дана одређеног за одржавање избора.
             Изборни материјал Изборна комисија предаје председнику бирачког одбора или његовом заменику. 
             Градска управа стара се о уређивању бирачког места, припрема потребан  број гласачких кутија са прибором за њихово печаћење и писање.

Гласачки листић
Члан 48.


Избор чланова за савет месних заједница врши се на гласачком листићу.                


Гласачки листић садржи:
1) назив месне заједнице чији се чланови савета бирају;
2) редни број кандидата који је утврђен према редоследу на изборној листи кандидата;
3) име и презиме, година рођења, занимање кандидата; 

4) напомену колико чланова савета се бира и да се гласа заокруживањем редног броја испред имена кандидата;
5) печат Скупштине града.
Истицање изборне листе кандидата  
Члан 49.
Изборна листа кандидата са именима свих кандидата мора за време гласања бити видно истакнута на бирачком месту.

Гласање на бирачком месту
Члан 50.


Бирач најпре саопштава бирачком одбору своје лично име, а важећом личном картом, односно важећом путном исправом (пасошем) доказује свој идентитет и пребивалиште на подручју месне заједнице.
      
Бирач не може гласати без подношења доказа о свом идентитету.      

Председник или члан бирачког одбора, пошто утврди идентитет бирача објашњава му начин гласања.

      
Бирач потписује бирачки списак и преузима гласачки листић.

      
Бирач гласа за онолико кандидата колико се бира у савету месне заједнице.          


Гласа се заокруживањем редног броја испред имена кандидата.

Гласање уз помоћ другог лица и гласање ван бирачког места
Члан 51.
      
Бирач који није у могућности да на бирачком месту лично гласа (слепо, инвалидно или неписмено лице) има право да поведе лице које ће уместо њега, на начин које му оно одреди, испунити листић, односно обавити гласање.

      
Бирач који није у могућности да на бирачком месту лично гласа (слепо – инвалидно лице, тешко или слабо покретно) може, најкасније до 11 часова на дан гласања обавестити бирачки одбор о томе да жели да гласа.
      
Изабрани чланови бирачког одбора које одреди бирачки одбор одлазе код таквог бирача и омогућавају му да гласа.

Утврђивање резултата гласања на бирачком месту
Члан 52.
     
По завршеном гласању бирачки одбор приступа утврђивању резултата гласања на бирачком месту. 

     
О утврђеним резултатима гласања бирачки одбор сачињава записник о раду бирачког одбора.

            Када утврди резултате гласања и састави записник о раду бирачког одбора бирачки одбор одмах доставља Изборној комисији записник о раду бирачког одбора са утврђеним резултатима гласања на бирачком месту, извод из бирачког списка, гласачке листиће и контролни лист.
            Преостали изборни материјал бирачки одбор доставља у складу са Упутством.

Записник о примопредаји изборног материјала после гласања
Члан 53.
      
О примопредаји изборног материјала после гласања саставља се записник који потписује представник Изборне комисије и председник, односно представник бирачког одбора који је предао изборни материјал, као и представник Градске управе за део изборног материјала који је обезбедила Градска управа.
Утврђивање резултата избора 

Члан 54.
       По пријему изборног материјала са бирачког места Изборна комисија у року од 48 часова од затварања бирачког места за сваку месну заједницу утврђује:

· укупан број бирача уписаних у бирачки списак;
· број бирача који су гласали на бирачким местима;
· број бирача који су гласали ван бирачких места;
· укупан број примљених гласачких листића;
· укупан број неважећих гласачких листића;
· укупан број важећих гласачких  листића;
· број гласова датих сваком кандидату;
· укупан број неупотребљених гласачких листића.

О утврђеном из става 1. овог члана Изборна комисија саставља јединствен записник за све месне заједнице у којима су спроведени избори и доноси одлуку о резултатима избора.

Резултати избора се одмах објављују у „Службеном листу града Лознице”, на званичној интернет презентацији града и на огласној табли месне заједнице. 

Расподела мандата
Члан 55.


Према броју чланова савета месне заједнице који се бирају, Изборна комисија расподељује мандате кандидатима са највећим бројем гласова.

О додели мандата Изборна комисија издаје уверење изабраном члану савета месне заједнице. 
VIII  ПОНАВЉАЊЕ ГЛАСАЊА И ЗАШТИТА ИЗБОРНОГ ПРАВА
Случајеви и рокови понављања гласања за члана савета месне заједнице
Члан 56.


Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само о тим кандидатима. 

Кад се утврди да је број гласачких листића у гласачкој кутији већи од броја бирача који су гласали, или у гласачкој кутији није нађен контролни лист, бирачки одбор се распушта и именује нови, а гласање на том бирачком месту понавља се.


Ако се гласање поништи на једном бирачком месту, гласање се понавља само на том бирачком месту.


У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора. 


У случају понављања гласања, коначни резултати избора за чланове савета месних заједница у којој се гласање понавља утврђују се по завршетку поновљеног гласања. 
Заштита изборног права

Члан 57.


Сваки бирач и кандидат за члана савета месне заједнице има право на заштиту изборног права, по поступку утврђеном овом одлуком.
Приговор Изборној комисији
Члан 58.


Бирач и кандидат за члана савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.


Приговор се подноси у року од 24 часа од дана када је донета одлука, односно извршена радња или учињен пропуст.

Приговор се предаје преко писарнице у Градској управи. 

 

Рок за одлучивање по приговору
Члан 59.


Изборна комисија донеће одлуку у року од 48 часова од пријема приговора и доставити га подносиоцу приговора.


Ако Изборна комисија усвоји поднети приговор, поништиће одлуку или радњу.


Изборна комисија своју одлуку објављује на огласној табли месне заједнице, просторији где су одржани избори, а један примерак доставља подносиоцу приговора. 

 
Приговор против одлуке Изборне комисије
Члан 60.


Против одлуке Изборне комисије, може се изјавити приговор Другостепеној изборној комисији у року од 24 часа од достављања одлуке.

Приговор се предаје преко писарнице у Градској управи. 


Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе за одлучивање.


Другостепена изборна комисија је дужна да донесе одлуку по приговору  најкасније у року од 48 часова од дана пријема приговора са списима.

Одлука Другостепене изборне комисије
Члан 61.


Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана савета месне заједнице или ће поништити избор члана савета месне заједнице.


Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисије у свему замењује поништени акт.


Ако је по приговору поништена радња у поступку избора или избор члана савета месне заједнице, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку, на начин и по поступку утврђеним овом одлуком за спровођење избора.
            Рок се рачуна од дана доношења одлуке о поништавању избора.

Поновне изборе расписује Изборна комисија.


Поновни избори спроводе се по изборној  листи кандидата која је утврђена за изборе који су поништени, осим кад су избори поништени због неправилности у утврђивању изборне листе.


У случају понављања избора коначни резултати избора за месну заједницу  у којој су избори поништени утврђују се по завршетку поновљеног гласања.
IX  БИРАЧКИ СПИСКОВИ

Упис и промене у бирачком списку
Члан 62.

            Градска управа је надлежна за ажурирање бирачког списка и врши упис бирача који нису уписани у бирачки списак, као и промену података у бирачком списку, све до његовог закључења, односно најкасније 5 дана пре дана одржавања избора.

Утврђивање и објављивање коначног броја бирача
Члан 63.

            Изборна комисија утврђује и објављује у „Службеном листу града Лознице” коначан број бирача за сваку месну заједницу.
X  НАДГЛЕДАЊЕ И ПРАЋЕЊЕ СПРОВОЂЕЊА ИЗБОРА

Домаћи и страни посматрачи
Члан 64.

            Заинтересована регистрована удружења чији се циљеви остварују у области заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније 5 дана пре дана одржавања избора, на обрасцу који прописује Изборна комисија.

             За праћење рада Изборне комисије посматрачи могу да пријаве највише два посматрача.

            За праћење рада појединих бирачких одбора посматрачи  могу да пријаве највише једног посматрача.

Овлашћење и акредитације посматрача
Члан 65.

            На основу констатације о испуњености услова за праћење рада Изборне комисије, односно бирачких комисија, Изборна комисија подносиоцу пријаве издаје одговарајуће овлашћење за праћење рада органа за спровођење избора.

           Трошкове праћења рада органа за спровођење избора сносе подносиоци пријаве чији посматрачи прате изборе.

XI  КОНСТИТУИСАЊЕ САВЕТА 

Конституисање савета месне заједнице
Члан 66.

Савет месне заједнице конституише се након утврђивања коначних резултата избора.

Сазивање конститутивне седнице савета месне заједнице
Члан 67.


Прву конститутивну седницу савета месне заједнице сазива председник савета месне заједнице у претходном сазиву и то у року од 10 дана од дана утврђивања коначних резултата избора, а ако он то не учини, седницу сазива најстарији новоизабрани члан савета.


Конститутивном седницом председава најстарији члан савета месне заједнице.


Конститутивна седница се може одржати ако присуствује већина од укупног броја чланова савета месне заједнице.

Избор председника и заменика председника савета месне заједнице
Члан 68.

Председника савета месне заједнице бира савет на конститутивној седници из реда својих чланова, тајним гласањем већином гласова од укупног броја чланова савета месне заједнице.

Сваки члан савета може предложити само једног кандидата за председника савета месне заједнице.

Предложени кандидат мора дати претходну сагласност. 
Присутни члан савета месне заједнице сагласност даје усмено која се уноси у записник.

Ако је предложени кандидат одсутан, предлагач је дужан претходно обезбедити његову сагласност у писаном облику.

Ако у првом кругу гласања ниједан од предложених кандидата не добије потребну већину, у другом кругу гласа се од два кандидата која су у претходном кругу имала највећи број гласова.

 У другом кругу изабран је кандидат који добије већину гласова од укупног броја чланова савета месне заједнице.

Председник савета месне заједнице ступа на дужност по објављивању резултата гласања и преузима вођење седнице. 

Заменика председника савета месне заједнице бира савет месне заједнице на предлог председника савета, већином гласова од укупног броја чланова савета месне заједнице.

Овлашћења председника савета месне заједнице
Члан 69.
Председник савета месне заједнице: 

· представља и заступа месну заједницу и савет;

· организује рад савета; 

· сазива и председава седницама савета;

· припрема у сарадњи са стручним службама града предлоге аката које разматра и усваја савет; 

· стара о извршењу одлука савета;
· сазива збор грађана месне заједнице у складу са Статутом града;
· врши и друге послове у складу са Законом о локалној самоуправи, Статутом града Лознице и овом одлуком.  

Сазивање седница, рад и други послови савета месне заједнице ближе се уређују статутом месне заједнице.

Примопредаја дужности
Члан 70.


Председник савета месне заједнице из претходног сазива дужан је да у писменој форми изврши примопредају пописа средстава месне заједнице са свим правима и обавезама месне заједнице на дан примопредаје новоизабраном председнику савета месне заједнице у року од 7 дана од дана ступања на дужност новог председника савета месне заједнице.
XII  ПРЕСТАНАК МАНДАТА ЧЛАНУ И РАСПУШТАЊЕ САВЕТА МЕСНЕ ЗАЈЕДНИЦЕ 
Престанак мандата члану савета месне заједнице
Члан 71.


Члану савета месне заједнице престаје мандат пре истека времена на које је изабран:

1) доношењем одлуке о распуштању савета месне заједнице;

2) ако је правноснажном судском одлуком осуђен на безусловну казну затвора у трајању од најмање шест месеци;

3) ако је правноснажном одлуком лишен пословне способности;

4) ако му престане пребивалиште на територији месне заједнице у којој је изабран;

5) ако наступи смрт члана савета месне заједнице;

6) губитком држављанства; 

7) подношењем оставке.
Члану савета месне заједнице престаје мандат даном наступања случаја из става 1. тачка 1-6) овог члана.
Дан престанка мандата констатује савет на првој наредној седници савета после пријема обавештења о разлозима за престанак мандата члана савета.
О престанку мандата члану савета председник савета месне заједнице обавештава предсдника Скупштине града без одлагања.
Оставка члана савета месне заједнице
Члан 72.


Члан савета месне заједнице може поднети оставку усмено на седници савета, а између две седнице подноси је у форми оверене писане изјаве.


После подношења оставке, савет месне заједнице без одлагања, на самој седници (усмена оставка) или на првој наредној седници (писана оставка)  констатује да је члану савета престао мандат и о томе одмах обавештава председника Скупштине града.

Уколико неком од чланова савета месне заједнице престане мандат наступањем случајева из члана 71. став 1. тачка 2) до 7) ове одлуке, председник Скупштине града може расписати изборе за недостајући број чланова савета, а обавезно их расписује уколико престане мандат најмање половини чланова савета, у року од 30 дана од дана сазнања.
Распуштање савета месне заједнице
Члан 73.

Савет месне заједнице може се распустити ако:

1) савет не заседа дуже од три месеца;

2) не изабере председника савета у року од месец дана од дана одржавања избора за чланове савета месне заједнице или од дана његовог разрешења, односно подношења оставке;
3) не донесе финансијски план у року одређеном одлуком Скупштине града.

XIII СРЕДСТВА ЗА СПРОВОЂЕЊЕ ИЗБОРА

Члан 74.

           Средства за спровођење избора обезбеђују се из буџета града и могу се користити за:

· набавку, штампање изборног материјала;
· накнаде за рад чланова Изборне комисије;
· накнаде за рад чланова Другостепене изборне комисије;
· накнаде за рад чланова бирачких одбора;
· накнаде за рад запосленима у Градској управи који су ангажовани на обављању послова спровођења избора за чланове савета месне заједнице;
· набавку канцеларијског и осталог потрошног материјала;
· превозничке, ПТТ и друге услуге.

           Налогодавци за располагање средствима су председник и секретар Изборне комисије, председник и секретар Другостепене изборне комисије.

XIV  СТАЛНА И ПОВРЕМЕНА РАДНА ТЕЛА

Члан 75.

Савет месне заједнице може да образује стална или повремена радна тела, а у циљу припреме, разматрања и решавања питања из надлежности месне заједнице.


Статутом месне заједнице утврђује се број и структура чланова, надлежност, мандат, као и друга питања од значаја за њихов рад.

Ангажовање чланова сталних и повремених радних тела не подразумева стварање додатних финансијских обавеза месној заједници.

XV  СРЕДСТВА ЗА РАД МЕСНЕ ЗАЈЕДНИЦЕ
Финансирање месне заједнице
Члан 76.
Средства за рад месне заједнице обезбеђују се из:

1) средстава утврђених одлуком о буџету града, укључујући и самодопринос;

2) донација;
3) прихода које месна заједница оствари својом активношћу.
Финансијски план и завршни рачун
Члан 77.


Месна заједница доноси финансијски план у складу са Одлуком о буџету града.


У финансијском плану месне заједнице исказују се приходи и расходи месне заједнице.


Финансијски план се доноси за једну календарску годину након усвајања Одлуке о буџету града.


На финасијски план месне заједнице сагласност даје Градско веће, у складу са Одлуком о буџету.


Савет месне заједнице  усваја завршни рачун по истеку калeндарске године.


Наредбодавац за исплату средстава месне заједнице је председник савета месне заједнице.

Извештај о раду месне заједнице
Члан 78.


Савет месне заједнице је дужан да најкасније до 30. марта текуће године, достави Градском већу и Скупштини града извештај о свом раду и реализацији програма за прошлу годину, као и извештај о коришћењу средстава које им је град пренео.


Контролу материјално-финансијског пословања месне заједнице врше Градска управа, као и буџетска инспекција града.

Захтев за обезбеђење финансијских средства
Члан 79.


На захтев Градског већа или другог надлежног органа града, савет месне заједнице је дужан да у поступку припреме буџета, достави захтев за обезбеђење финансијских средства за наредну годину у роковима које одреди Градска управа, у поступку припреме Одлуке о буџету за наредну годину.
XVI  САРАДЊА СА ДРУГИМ МЕСНИМ ЗАЈЕДНИЦАМА И  ОРГАНИЗАЦИЈАМА

Сарадња са другим месним заједницама
Члан 80.

Месна заједница може да остварује сарадњу у областима од заједничког интереса са другим месним заједницама на територији исте или друге општине или града.

Одлуку о сарадњи из става 1. овог члана доноси савет месне заједнице и о томе обавештава Градску управу – Одељење за општу управу.
Сарадња са градом и њеним институцијама
Члан 81.

Месне заједнице остварују непосредну сарадњу са градом и органима града, јавним и другим предузећима и организацијама, установама и удружењима са територије града.

Сарадња са удружењима
Члан 82.

Савет месне заједнице може сарађивати са удружењима, хуманитарним и другим организацијама, у интересу месне заједнице и њених грађана.
XVII  ПРЕЛАЗНЕ И ЗАВРШНЕ ОДРЕДБЕ 
Члан 83.
Први избори за савет месне заједнице, у складу са овом одлуком спровешће се у року од 90 дана од дана ступања на снагу ове одлуке.


По конституисању савета месне заједнице по спроведеним изборима из става 1. овог члана месне заједнице су дужне да у року од 60 дана од дана конституисања ускладе своје статуте са Статутом града Лознице и овом одлуком.
Члан 84.

Даном ступања на снагу ове oдлуке престаје да важи Одлука о месним заједницама („Службени лист града Лознице”, број 3/09), осим одредбе члана 5.
Члан 85.

Ова oдлука ступа на снагу осмог дана од дана објављивања у „Службеном листу града Лознице”.

